Балъкъэрхэр ягъэлъэпIащ
Гъатхэпэм и 27-м Налшык дэт Къэрал концерт гъэлъэгъуапIэм щекIуэкIащ балъкъэр лъэпкъым и къэщIэрэщIэжыныгъэм теухуа пшыхь дахэ. Абы кърихьэлIащ КъБР-м и Правительствэм, Парламентым, IуэхущIапIэ зэхуэмыдэхэм я лIыкIуэхэр.
Правительствэм и УнафэщIым и къуэдзэ Фырэ Руслан къеджащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий махуэшхуэм ипкъ иткIэ балъкъэр лъэпкъым зэрызыхуигъазэ тхыгъэм. Абы и псалъэхэм къыхигъэщащ бэлыхь зытелъа лъэпкъым и хэкум къызэригъэзэжар захуагъэу къызэрилъытэр икIи экономикэм, политикэм, щэнхабзэм, псэукIэм ехьэлIауэ балъкъэрхэм ехъулIэныгъэфIхэр зэрызыIэрагъэхьар.
Къэрал концерт гъэлъэгъуапIэм щекIуэкIа гуфIэгъуэ пшыхьым хэтащ республикэм и уэрэджыIакIуэ пажэхэу Газзаев Алим, Текуев Амур, Сокъур Ольгэ, Шал Хъусен, Теппеев Алим, Жабоевэ Замирэ, нэгъуэщIхэри. БалъкъэрыбзэкIи, адыгэбзэкIи, урысыбзэкIи утыкум къыщыIуащ уэрэдыжьхэри иджырейхэри. Макъамэхэм къахэIукIырт Хэку лъагъуныгъи, балъкъэрхэм я тхыдэм щыщ Iыхьэхэри, лъэпкъхэм яку дэлъ зэныбжьэгъугъэри. Куэдым ягу ирихьащ Шал Хъусен балъкъэрыбзэкIэ, Жабоевэ Замирэ адыгэбзэкIэ уэрэд зэрыжаIар.
Гугъуэт Заремэ.
Сурэтхэр
Къарей Элинэ трихащ.
